Susan L. Cutter

Susan Lynn Cutter (født 1950 i Cincinnati, USA) er en amerikansk geograf. Hun er professor ved University of South Carolina, der hun også er leder for the Hazards and Vulnerability Research Institute. Hun forsker primært på sårbarhet og motstandsdyktighet, resiliens, hos mennesker og deres omgivelser ved katastrofer og ekstreme hendelser, og på hvordan man måler, overvåker og vurderer denne sårbarheten og resiliensen.

Utdannelse 

Hun har sin utdannelse fra USA, med en bachelorgrad fra California State University, East Bay og en mastergrad fra University of Chicago, der hun også fikk sin ph.d.-grad i 1976.

Karriere 

Cutter ble ansatt som professor i geografi ved University of South Carolina i 1993. Fra 2001 har hun tittelen Distinguished Professor, og fra 2006 er hun i tillegg leder for the Hazards and Vulnerability Research Institute ved universitetet. 

I sin forskning, som omtales som banebrytende, kombinerer hun samfunnsvitenskap, naturvitenskap og teknologi.

Hun har ledet flere studier i etterkant av naturkatastrofer og andre ekstreme hendelser, for eksempel etter terrorangrepet 11. september 2001, og i 2006 etter orkanen Katrina.

Hun sitter i flere rådgivende styrer og komiteer, blant annet i National Science Foundation. Hun var en av grunnleggerne av the Executive Committee of the National Consortium for the Study of Terrorism and Responses to Terrorism (START), og var medlem av komiteen i perioden 2004–2008.  (2004–2008).

Hun har (per 2015) skrevet og redigert mer enn 13 bøker, og mer enn 150 fagfellevurderte tidsskriftartikler og bokkapitler.

Hedersbevisninger (utvalg)
 1999 Elected Fellow (valgt medlem), American Association for the Advancement of Science (AAAS)
 2005 Distinguished Geographer Award, Pennsylvania Geographic Society
 2011 Lifetime Achievement Award, Association of American Geographers
 2013 Southeastern Conference (SEC) Faculty Achievement Award
 2015 Æresdoktor ved Norges teknisk-naturvitenskapelige universitet (NTNU).
 2015 Tatt opp som utenlandsk medlem i Det Kongelige Norske Videnskabers Selskab (DKNVS).

Referanser 

Æresdoktorer ved NTNU
Geografer fra USA